Diari Oficial de la Generalitat Valenciana


Sumari del DOGV 7137, del 23-10-2013 (2013/9928)

Notificació de la sentència dictada en el procediment de divorci contenciós número 2919/2011.
---------------------------------------------------------------------------------------------

### Dades del document

Número de DOGV
:   7137

Data del DOGV
:   23-10-2013

Secció del DOGV
:   IV. ADMINISTRACIÓ DE JUSTÍCIA

Número del document
:   2013/9928


Organisme emissor
:   Jutjat de Primera Instància Número 3 de Torrevieja

Tipus de document
:   Edicte

Notificació de la sentència dictada en el procediment de divorci contenciós número 2919/2011. [2013/9928]  
Juí divorci contenciós 002919/2011   
En el juí a què es fa referència s'ha dictat la resolució que té el text que, literalment, diu:  
«Sentència número 000335/2012   
Jutge que la dicta: José Vicente Montealegre Galera.   
Lloc: Torrevieja (Alacant).   
Data: 24 de juliol de 2012.   
Part demandant: Argelia Franca Salas Bacci.   
Procurador: Federico Grau Gálvez.   
Part demandada: Enrique María Ali Muley y Mateos.   
Objecte del juí: divorcis no consensuats.   
José Vicente Montealegre Galera, magistrat jutge del Jutjat de Primera Instància número 3 d'esta ciutat i partit, he vist les presents actuacions de divorci, seguides amb el número 2919/2011, promogudes per Argelia Franca Salas Bacci, representada pel procurador senyor Grau Gálvez i assistida per la lletrada senyora Monserrate Alcocer, contra Enrique María Ali Muley y Mateos, declarat en estat processal de rebel·lia, sense la intervenció del ministeri fiscal.  
Antecedents de fet  
Primer. A este Jutjat ha correspost, per torn de repartiment, la demanda promoguda pel procurador senyor Grau Gálvez, en la representació avantdita, en què s'exercita una acció de divorci contra el demandat esmentat, basant-se en els fets i fonaments de dret que entenia aplicables, i on acabava sol·licitant que es dictara una sentència, i es disposaven les següents mesures definitives:  
1. Que es decrete el divorci dels litigants esmentats.  
2. Que s'eleven a definitives les mesures que es reclamen a continuació també com provisionals.  
Les costes s'imposaran al demandat, si s'hi oposa.  
Així mateix, per mitjà d'un altressí que dic, i com a mesures provisionals, se sol·licitaven les següents:  
1. Que es decrete el divorci dels litigants esmentats.  
2. Que es dispose que, atés que l'esposa no té estudis superiors i ha estat casada i ha tingut cura de les filles i del negoci del seu marit durant 20 anys, que el pare haurà de passar en concepte de pensió compensatòria a Argelia Franca Salas Bacci la quantitat de 300 euros o, amb caràcter subsidiari, la que el jutge crega convenient segons les seues circumstàncies a tenor de l'article 97 del Codi Civil.  
3. Que es dispose que, atés que les dos filles són majors d'edat, però continuen estudiant i no tenen independència econòmica, que el pare haurà de passar en concepte de pensió d'aliments a les seues filles, Selma Argelia Muley Salas, nascuda el dia 8 de gener de 1992 a Madrid, en l'Hospital Gregorio Marañón, i Abdel-Nur Muley Salas, nascuda el dia 16 de setembre de 1993, la quantitat de 150 euros mensuals, per a cada una, els quals haurà de satisfer entre els dies 1 a 5 de cada mes.  
A més pagarà la mitat dels gastos extraordinaris que s'ocasionen a les seues filles.  
4. Quant al règim de visites, les filles podran estar amb el progenitor que desitgen quan ho creguen convenient, al ser majors d'edat, i poder triar què fer amb el seu temps lliure.  
Segon. Pel decret de data 23 de gener de 2012 es va admetre a tràmit la demanda presentada, i es va disposar substanciar-la per les regles del juí verbal, si bé amb les especialitats previstes en els articles 753 i següents de la Llei d'Enjudiciament Civil. La demanda es va traslladar a la part demandada a fi que la contestara, cosa que no va ser efectuada per esta, i va donar lloc a la seua declaració en estat processal de rebel·lia pel decret de data 7 de maig de 2012, i es convoca les parts esmentades a la celebració de la vista, la qual ha sigut celebrada en la forma que consta en l'acta, i gravada a través dels mitjans previstos en l'article 147 de la Llei d'Enjudiciament Civil, a la qual va concorrer tan sols la part actora, que es ratifica en el seu escrit de demanda i sol·licita la recepció del pleit a prova.  
Tercer. Rebut el pleit a prova, l'actora va proposar les de documental adjuntada a la demanda i l'interrogatori del demandat; totes les propostes es van admetre i van ser ser practicades amb el resultat que consta en els actes del procés i que ací es dóna per reproduït, i van quedar les actuacions concluses per a sentència.  
Quart. En la tramitació d'este juí s'han observat les prescripcions legals.  
  
Fonaments de dret  
  
Primer. En el present litigi, la part actora exercita una acció de dissolució del matrimoni contret amb el demandat basant-se en l'article 86.1 del Codi Civil, per haver transcorregut més de tres mesos des de la celebració del matrimoni, en què sol·licita que s'adopten com a definitives les mesures arreplegades en la interlocutòria de data 11 d'abril de 2012, per la qual s'adoptaven mesures coetànies a la interposició de la demanda de divorci, més aquella altra consistent en la pensió compensatòria en la quantia assenyalada en els antecedents d'esta resolució, i que ací es dóna per reproduïda; pretensions a les quals es pot entendre que s'oposa la part demandada, tenint en compte compte les conseqüències de la institució processal de rebel·lia, en la qual va ser declarat per la seua incompareixença en les actuacions a pesar d'estar citada de forma legal.  
Segon. Doncs bé, segons es desprén del certificat literal de la inscripció de matrimoni, aportat com a document número 3 dels adjuntats a la demanda, este es va celebrar el dia 27 de juliol de 1991 i cal entendre acreditat el transcurs de més de tres mesos des d'este, per la qual cosa en conseqüència cal estimar l'acció exercitada i el divorci d'ambdós cònjuges per concórrer la causa de divorci prevista en el paràgraf 1r de l'article 86 del Codi Civil en relació amb l'article 81.2 del dit text legal.  
  
Tercer. Quant als efectes que se'n deriven, per no haver-se practicat a instància de la part demandada cap prova de la qual es puga desprendre la improcedència o no idoneïtat de les mesures adoptades en relació amb els fills hi haguts del matrimoni amb caràcter provisional en la interlocutòria de data 11 d'abril de 2012, dictada en les mesures coetànies seguides amb el número 2940/2011 davant d'este jutjat, és procedent elevar-les a definitives, les quals seran reproduïdes en la part dispositiva de la present resolució.  
Quart. Finalment, tan sols resta per abordar la qüestió relativa a la pensió compensatòria a favor de la demandant, sol·licitada per esta sobre la base de l'article 97 del Codi Civil, en relació amb la qual resulten pressupostos necessaris i imprescindibles, la càrrega dels quals correspon a qui ho sol·licita, que la ruptura matrimonial produïsca un desequilibri econòmic en la posició d'un cònjuge en relació amb l'altre, que implique un empitjorament en la seua situació anterior, i que eixa situació econòmica desavantatjosa per a un dels cònjuges siga conseqüència directa i estiga vinculada causalment al fet del divorci i no a qualsevol altra circumstància aliena a la crisi matrimonial, la qual es desprén de la prova practicada en les actuacions, en concret tant de la documental de què s'acompanya la demanda com l'interrogatori del demandat, segons les conseqüències de l'article 304 de la Llei d'Enjudiciament Civil; per la qual cosa, a falta de qualsevol prova en sentit contrari, és procedent accedir-hi i fixar-la en la suma de 200 euros en atenció als presumptes ingressos de l'espòs, i sense pronunciar-se actualment amb vista al seu abast temporal.  
Quint. Pel que fa a les costes processals, no és procedent un pronunciament exprés respecte d'això, de conformitat amb el que disposa l'article 394 de la Llei d'Enjudiciament Civil.  
Vistos els articles esmentats i tots altres que hi són aplicables de manera general i pertinent,  
  
Dispositiva  
  
Estime parcialment la demanda promoguda pel procurador senyor Grau Gálvez, en nom i representació d'Argelia Franca Salas Bacci, contra el seu espòs Enrique María Ali Muley y Mateos, dispose el divorci d'ambdós cònjuges, i decrete com a efectes que se'n deriven les mesures següents:  
1. Com a contribució de l'espòs al sosteniment de les càrregues familiars i en concepte d'aliments per a ambdós fills, Selma Argelia i Abdel-Nur Muley Salas, s'establix la quantitat de 300 euros, a raó de 150 euros per a cada un d'ells, els quals hauran d'ingressar-se dins dels cinc primers dies de cada mes en el compte o depòsit a este efecte designat, i s'incrementarà anualment d'acord amb les variacions que experimente l'índex de preus de consum, o document que legalment el substituïsca, així com la mitat dels gastos extraordinaris, entenent-se per tals els relatius o derivats de l'educació i sanitat.  
  
2. No pertoca establir cap règim de guarda i custòdia, o de visites a favor de cònjuge no custodi, atesa la majoria d'edat dels fills.  
  
3. S'establix una pensió compensatòria per temps indefinit a favor d'Argelia Franca Salas Bacci, a càrrec d'Enrique María Ali Muley y Mateos, en quantia de 200 euros, la qual haurà de ser ingressada per este últim en els cinc primers dies de cada mes en el compte bancari que designe a este efecte la primera, i que serà actualitzable anualment segons les variacions que experimente l'índex de preus de consum o índex anàleg fixat per un organisme competent.  
I tot això sense un pronunciament especial quant a les costes processals produïdes.  
Notifiqueu la present resolució a les parts, amb indicació que, d'acord amb el que preveu l'article 455 de la Llei d'Enjudiciament Civil, s'hi pot interposar un recurs d'apel·lació davant de l'Audiència Provincial, a interposar davant d'este Jutjat en el termini de vint dies des de la seua notificació.  
Una vegada que siga ferma la resolució, remeteu-ne una testimoniança al Registre Civil Central, per ser el lloc de celebració del matrimoni, per a la seua anotació al marge de la seua inscripció.  
Expediu-ne una testimoniança i uniu-la a esta causa i registreu l'original en el llibre de sentències civils d'este Jutjat.  
Esta és la meua sentència, que pronuncie, mane i firme.  
Publicació. La sentència anterior va ser llegida i publicada pel magistrat jutge que la subscriu, mentres celebrava audiència pública en el dia indicat. En done fe.»  
Atés que es desconeix el domicili o residència actuals de la part demandada, per una resolució recaiguda en el procediment a què es fa referència i de conformitat amb el que disposen els articles 156.4 i 164 de la Llei 1/2000, d'Enjudiciament Civil, s'ordena la publicació d'este edicte al tauler d'anuncis del Jutjat per a portar a efecte la diligència de notificació.  
  
Torrevieja, 24 de juliol de 2012.- La secretària judicial: María Amparo Marco Martínez-Arenas.